Kytkentöjä

**Kytkentöjä** (*Connections*) on James Burken käsikirjoittama ja juontama brittiläinen tieteen ja keksintöjen historiaa esittelevä televisiosarja vuodelta 1978. BBC:n tuottamasta sarjasta tuli suuri menestys monessa maassa. Samalla konseptilla tehtiin Yhdysvalloissa 1990-luvulla lisää jaksoja, joita on esitetty Suomessa nimillä *Kytkentöjä* ja *James Burken yhteyksiä*.

Alkuperäinen kymmenosainen *Kytkentöjä* nähtiin Suomessa ensin ruotsinkielisin tekstein ja huhtikuusta 1981 alkaen suomenkielisessä ohjelmistossa. Sitä seurannut filosofisemmin painottunut sarja *The Day the Universe Changed* esitettiin Ylen ruotsinkielisessä ohjelmistossa vuonna 1985 nimellä *Historiens vingslag*.

Sarja sai vuonna 1994 jatkokseen 20-osaisen sarjan *Connections<sup>2</sup>* ja vuonna 1997 kymmenen jaksoa lisää nimellä *Connections<sup>3</sup>*. Näiden tuottajana ei enää ollut BBC vaan yhdysvaltalainen TLC-kaapelikanava. Jaksojen pituus oli vuoden 1994 tuotannoissa vain 22 minuuttia mutta vuonna 1997 taas 50 minuuttia. Discovery Channel esitti näitä Suomessa nimellä *James Burken yhteyksiä* ja Yle TV1 esitti vuoden 1994 jaksot Suomessa keväällä 1996 nimellä *Kytkentöjä*.

Vuonna 2003 sarjan 25-vuotisjuhlan kunniaksi tehtiin tunnin erikoisohjelma *Re-Connections*. Vuonna 2023 yhdysvaltalainen dokumentteihin erikoistunut suoratoistopalvelu Curiosity Stream tuotti Burken kanssa vielä kuusiosaisen sarjan *Connections with James Burke*.

## Tuotanto
*Kytkentöjä* oli yksi BBC:n 1970-luvulla esittämistä suuren budjetin dokumenttisarjoista, jotka pyrkivät sekä valistamaan että viihdyttämään ja jotka perustuivat yhteen pääesiintyjään, monissa kuvauspaikoissa eri maissa kiertävään asiantuntijajuontajaan, joka myös käsikirjoitti sarjan. Näyttävinä värituotantoina toteutettujen sarjojen tavoitteena oli ennen kaikkea tehdä tunnetuksi väritelevisiolähetyksiä ja tarjota värivastaanottimen jo ostaneiden rahalle vastinetta. Muita sarjoja olivat Kenneth Clarkin *[[Länsimainen perintömme]]* (Civilisation, 1969), Alistair Cooken *Uusi manner* (America, 1972–1973), Jacob Bronowskin *Ihmisen vaiheet* (The Ascent of Man, 1973) ja David Attenborough’n *Elävä maa* (Life on Earth, 1979).

*Kytkentöjä*-sarjan kymmenessä jaksossa James Burke kiertää 150 kuvauskohteessa 19 maassa ja selittää ymmärrettävällä tavalla ihmisen eri aikoina tekemiä tieteellisiä ja teknisiä keksintöjä, niiden yhteyksiä toisiinsa ja merkitystä ihmiskunnan kehitykselle. Keksinnöt kuvattiin yleensä lavastettuina historiallisina kuvaelmina käyttäen apuna teknisten museoiden säilömiä ja historiaharrastajien alkuperäiseen asuun rakentamia toimivia laitteita ja varusteita. Usein Burke myös itse demonstroi vanhan keksinnön toimintaa. Sarjassa käytetään paljon yllättäviä leikkauksia, joissa juontaja saattaa esimerkiksi aloittaa virkkeensä yhdessä kuvauskohteessa ja päättää sen aivan muualla, jopa toisessa maassa. Burken kuivaa huumoria viljelevä, 1970-luvulle tyypillisiin suuriin silmälaseihin ja vaaleaan vapaa-ajanpukuun puettu juontajahahmo tuli tutuksi tv-katsojille monissa maissa. Juontajan lisäksi muita haastateltavia tai puherooleja ei juuri ole, lukuun ottamatta dialogia joissakin näytellyissä kuvaelmakohtauksissa.

## Vastaanotto
*Connections*-sarja ensiesitettiin Britannian televisiossa lokakuusta 1978 alkaen ja toisessa rahoittajamaassa Yhdysvalloissa vuoden 1979 syksyllä. Se sai enimmäkseen myönteisiä arvioita, mutta myös kritiikkiä asioiden yksinkertaistamisesta ja ajoittaisesta tosiasioiden unohtamisesta pyrkimyksessään dramatisoida tapahtumia, kuljettaa juonta ja löytää keksintöjen välille yllättäviä yhteyksiä. Burke esiintyi milloin vakavan asiantuntevasti, milloin taas hauskasti, arvaamattomasti ja jopa äskeisiä puheitaan peruen niin, että konservatiiviset katsojat ihmettelivät mihin sarjassa oikein pitäisi uskoa. Suomessa *Helsingin Sanomien* Osmo Jokinen ihasteli, miten tämäkin BBC:n sarja auttaa jäsentämään usein vastahakoisesti koulussa päntätyn kirjaviisauden oivaltavasti uudenlaiseksi kokonaiskuvaksi.

## Vuoden 1978 jaksot
# **Jatkuva liike** (*The Trigger Effect*):  miten asiat liittyvät toisiinsa ja miten pidämme keksintöjä itsestään selvinä, alkuesimerkkinä Yhdysvaltojen vuoden 1965 suuri sähkökatkos:  auran keksiminen maanviljelyn alkukohtana
# **Kuolema aamunkoitteessa** (*Death in the Morning*):  merenkulun keksintöjä, tutka, ydinvoima, raha, tyhjiöpumppu, kuumailmapallo ym.
# **Kaukaisia ääniä** (*Distant Voices*): Hastingsin taistelu 1066, ruuti, kanuuna, vesipumppu, ilmapuntari, puhelin, radioteleskooppi ym.
# **Usko numeroihin** (*Faith in Numbers*): siirtymä keskiajasta renessanssiin: ilmaston muuttuminen, kaupankäynti, musta surma, kirjapainotaito ym.
# **Onnenpyörä** (*The Wheel of Fortune*): astrologiasta antiikin Kreikassa nykyajan teolliseen tuotantoon: astronomia, Galileo, kello, hienomekaniikka, navigointivälineet, sorvi, sarjatuotanto ym.
# **Jylinä taivaalla** (*Thunder in the Skies*): savupiippu, kudonta, lämmöneriste, hygienia, ikkunalasi, Thomas Newcomen, höyrykone, James Watt, Joseph Priestley, Alessandro Volta, maaöljy, Gottlieb Daimler, polttomoottori, Wilhelm Maybach, kaasutin, auto, lentokone.
# **Pitkä ketju** (*The Long Chain*): terva, kivihiiliterva, ammoniakki, polymeerit, nailon, kiniini, väriaineet ym. kemian keksinnöt; kansainvälinen kauppa ja merenkulku. 
# **Syö, juo ja ole iloinen** (*Eat, Drink and Be Merry*): muovit, luottokortti, säilykkeet, jäähdytys, ilmastointi, kylmäketju, termospullo ym.; tuliaseiden ja sodankäynnin kehitys.
# **Lähtölaskenta** (*Countdown*): avaruuslento, bastionijärjestelmä, teodoliitti, elokuvaprojektori, kalkkivalo, kaarilamppu, hehkulamppu, nitroselluloosa, Eadweard Muybridge, selluloidi, sähkötys, Thomas Edison, äänielokuva, televisio.
# **Eilinen, huominen ja sinä** (*Yesterday, Tomorrow and You*): yhteenvetojakso, jossa Burke pohtii muutosten aiheuttajia (uskonto, luonnonvoimat, sodat, sattumat jne.) ja miten teknologiseen kehitykseen pitäisi suhtautua: lopettaa kehitys ja palata yksinkertaiseen elämään, säännellä kehitystä yhteiskunnan päätöksin vai sallia yhä vapaa innovointi?

## Lähteet

## Aiheesta muualla
*Sarja katsottavissa Internet Archivessa